Virallinen lehti nro C 211 , 22/07/1996 s. 0042



A4-0161/96 Päätöslauselma komission suosituksesta kaupallisten toimien maksumääräajoista (C(95)1075 - C4-0198/95) Euroopan parlamentti, joka - ottaa huomioon komission suosituksen kaupallisten toimien maksumääräajoista (KOM(95)1075 - C4-0198/95) ((EYVL L 127, 10.6.1995, s. 19 ja EYVL C 144, 10.6.1995, s. 3)), - ottaa huomioon 24. lokakuuta 1994 antamansa päätöslauselman komission tiedonannosta, joka koskee integroidun ohjelman täytäntöönpanoa pk-yritysten ja käsityöläisammattien eduksi ((EYVL C 323, 21.11.1994, s. 19 )), - ottaa huomioon 24. tammikuuta 1996 järjestämässään julkisessa kuulemistilaisuudessa esille tulleet seikat, - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja oikeusasioita ja kansalaisten oikeuksia käsittelevän valiokunnan lausunnon (A4-0161/96), A. katsoo, että maksukäytännöt ovat viime vuosina heikentyneet miltei kaikissa Euroopan unionin jäsenvaltioissa, minkä kyseistä aihetta käsitelleeseen julkiseen kuulemistilaisuuteen kutsutut asiantuntijat todistivat, B. katsoo, että jäsenvaltioiden maksusääntöjen ja -käytäntöjen väliset erot eivät heijastele ainoastaan liikesuhteiden muuttuvaa rakenteellista suuntausta, muuttuvaa yrityskulttuuria ja toisistaan poikkeavia oikeusjärjestelmiä vaan myös tiettyjen yritysten hallitsevaa asemaa, C. katsoo, että maksun viivästyminen on sopimusrikkomus, joka merkitsee velkojan velalliselle tahtomattaan antamaa luottoa, jolla on kielteinen vaikutus kaupallisten toimien sujuvuuteen, D. katsoo, että sekä sovellettava asiallis- että prosessioikeus vaihtelevat jäsenvaltiosta toiseen, mikä muodostaa lisäesteen sopimusmaksuehtojen täytäntöönpanemiselle kansainvälisessä yhteydessä ja siten esteen sisämarkkinoiden asianmukaiselle toiminnalle, E. katsoo, että maksuviivytykset ovat kansainvälisten suoritusten yhteydessä itse asiassa suuremmat kuin maan sisäisten suoritusten yhteydessä, F. katsoo, että sisämarkkinoiden asianmukainen toiminta edellyttää sopimuspuoliin sovellettavien määräysten avoimuutta, toisistaan poikkeavien kansallisten määräysten ja oikeuskäytäntöjen yhdenmukaistamista sekä verrannollisia hallinto-, rahoitus- ja perintäkustannuksia, jotka väärinkäytettyinä voivat johtaa epäoikeudenmukaisiin kilpailuoloihin, G. katsoo, että maksukäytäntö on pääasiassa ollut yrityskulttuurin tulos, joka on kehittynyt taloudellisten tekijöiden vaikutuksesta sekä kansallisten ja yhteisön julkisten viranomaisten sekä julkisoikeudellisten yritysten ylläpitämän kulttuurin vaikutuksesta, H. katsoo, että noin 50 % kaiken pk-yritysten peruslainauksen arvosta käytetään kauppaluottojen rahoittamiseen, ja jos maksu on myöhässä tai epävarma, maksunsa ajoissa suorittavat maksajat tukevat huonoja maksajia, koska kauppaluoton hinta ei sisälly alkuperäiseen hintaan; I. katsoo, että on tarpeen kiireellisesti antaa oikeudellisesti sitovat määräykset, joiden tavoitteena olisi oikeudenmukaisempien tasapuolisten kilpailuedellytysten määrittäminen pk-yritysten ja suuryritysten välille, J. katsoo, että EU-direktiivin olisi pyrittävä varmistamaan, että laina-ajan päättyessä peritään sekä viivästyneen maksun korot että korvaukset, jotka on maksettava kompensoimaan kustannukset, joita erääntyneen velan periminen aiheuttaa lainanantajalle, 1. Hyväksyy komission suosituksessa asetetut tavoitteet, sopimusmaksuehtojen kiristämisen edellyttämän avoimuuden, lainanantajien oikeuden asianmukaiseen korvauksen, jos lakisääteinen määräaika ylitetään, sekä oikeussuoja- ja sovittelumenettelyihin liittyvien oikeudellisten menettelyjen yksinkertaistamisen tarpeen; 2. Suhtautuu kuitenkin epäillen siihen, soveltuuko muu kuin sitova EU-säädös varmistamaan kohtuulliset maksuajat, edistämään oikeudenmukaista ja avointa kilpailua sekä markkinoita kohtaan tunnettua luottamusta sekä tukemaan taloudellista kehitystä mahdollistamalla liiketoiminnan kannalta parhaat käytännöt ja lisäämällä kaupankäyntiä; 3. Ilmaisee huolestuneisuutensa siitä, että jäsenvaltioiden vastaus komission suositukseen on toistaiseksi ollut sisällyksetön, koska useimmat jäsenvaltiot näyttävät katsovan, että se ei ole sitova; 4. On ilahtunut tuoreista tutkimuksista, jotka osoittavat, että yksinkertaistetun sitovan lainsäädännön ja hyvän maksukäytännön välillä on selvä yhteys; kehottaa Euroopan komissiota paremman lainsäädännön ja hallinnollisen yksinkertaistamisen nimissä harkitsemaan suosituksensa muutamista mahdollisimman pian jätettäväksi ehdotukseksi neuvoston direktiiviksi; 5. Tunnustaa, että kiinteiden maksuaikojen säätäminen lailla haittaa kaupallista sopimusvapautta; yhtenäismarkkinoita kohtaan tunnetun luottamuksen parantaminen selvillä standardeilla, epäoikeudenmukaisten maksukäytäntöjen eliminointi määrittelemällä taustalla olevat säännöt sekä luottoesteistä vapaiden markkinoiden luominen ja jäsenvaltioiden toisistaan suuresti poikkeavien lainsäädäntöjen yhdenmukaistaminen edellyttävät kuitenkin lainsäädännöllisiä vähimmäispuitteita, jotka edistävät yrityskulttuuria ja varmistavat hyvät ja oikeudenmukaiset käytännöt; 6. Ehdottaa siksi seuraavia suuntaviivoja: a) velkojille lakisääteiset korkomaksut, jotka olisivat automaattisia sekä rangaistus- ja pelotetarkoituksiin sopivia, b) lakisääteinen korvaus velkojen perimisestä aiheutuvista kustannuksista sopivan julkisen viranomaisen määrittämien tariffien mukaisesti, c) seuraavia asioita koskevien säädösten vähimmäisyhdenmukaistaminen: i) yksinkertaiset ja tehokkaat oikeusistuinten ulkopuoliset menettelyt, ii) yksinkertaiset ja tehokkaat oikeudelliset perintämenettelyt maksamattomien maksujen ja liitännäiskustannusten perimistä varten, d) konkreettiset toimet pk-yritysten luottohallinto-opastusta varten, e) ALV-maksujen lykkääminen laskujen maksamiseen asti, f) määräykset asianmukaisista luottotiedoista, jotka liittyvät toistuvasti viivästyneiden maksujen tarkkoihin päivämääriin, velkojen maksamatta jäämiseen, perusteettomiin laiminlyönteihin, hallitsevan aseman väärinkäyttöön, petoksiin jne., g) lupamääräykset, jotka koskevat perintätoimistoja, joiden olisi täytettävä tietyt taloudellisiin takuisiin liittyvät vaatimukset ja noudatettava nuhteettomuuteen, maksukykyyn ja korkeaan koulutustasoon liittyviä yhdenmukaisia standardeja, h) lakisääteistä maksuaikaa koskevat lisämääräykset; 7. Pitää erittäin tärkeänä, että julkiset viranomaiset ja julkisoikeudelliset yritykset ottavat vastuun maksualan yrityskulttuurin muuttamisesta ja luovat tätä varten uuden standardin julkisia hankintoja koskevissa sopimuksissa; pyytää, että komissio ja neuvosto hyväksyvät Euroopan parlamentin 29. helmikuuta 1996 antamassa lausunnossa esittämät tarkistukset ehdotukseen Euroopan parlamentin ja neuvoston direktiiviksi, jolla muutetaan julkisia palveluhankintoja koskevien sopimusten tekomenettelyjen yhteensovittamisesta annettua direktiiviä 92/50/ETY, julkisia tavaranhankintoja koskevien sopimusten tekomenettelyjen yhteensovittamisesta annettua direktiiviä 93/36/ETY ja julkisia rakennusurakoita koskevien sopimusten tekomenettelyjen yhteensovittamisesta annettua direktiiviä 93/37/ETY (KOM(95)0107 - C4- 0161/95 - 95/0079(COD)) ((EYVL C 78, 18.3.1996, s. 18)); 8. Muistuttaa komissiota Euroopan yhteisön perustamissopimuksen 138 b artiklan määräyksistä, jotka koskevat parlamentilla olevaa oikeutta pyytää komissiota antamaan aiheellisia lakiehdotuksia; 9. Kehottaa puhemiestään välittämään tämän päätöksen neuvostolle, komissiolle ja jäsenvaltioiden kansallisille parlamenteille.